寄淮南制置使薛戶部
作者：魏野
朝代：宋

paragraphs: 西自荆巫徹海涯，南從吳越接京華。
半天下管權何重，兩地間遊路不賒。
山澤利均資我國，江湖境盡屬君家。
帝心已簡身寧愧，使額雖雄性不奢。
數道轉輸歸檢察，滿朝才子動吟誇。
搜尋奸詐窮毫髮，舉薦廉能在齒牙。
彩旆雙飄爲從物，畫船一簇是行衙。
已聞村落添農器，漸見汀洲減釣車。
不使菰蒲侵黍稷，將令橘柚變桑麻。
台州頂自尋仙藥，建水湄親採御茶。
器量寬如波浩渺，風謠多似櫓嘔鴉。
閑尋僧話穿雲葉，靜聽漁歌隔浪花。
野客唱酬容散拙，郡侯迎送厭喧譁。
携筇未遂攀陪去，溪士時時動嘆嗟。